**Ministru kabineta noteikumu projekta “Grozījumi Ministru kabineta 2015. gada 27. oktobra noteikumos Nr. 617 “Darbības programmas “Izaugsme un nodarbinātība” 1.2.2. specifiskā atbalsta mērķa “Veicināt inovāciju ieviešanu komersantos” 1.2.2.1. pasākuma “Atbalsts nodarbināto apmācībām” pirmās projektu iesniegumu atlases kārtas un otrās projektu iesniegumu atlases kārtas īstenošanas noteikumi”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Noteikumu projekta mērķis ir Darbības programmas “Izaugsme un nodarbinātība” 1.2.2. specifiskā atbalsta mērķa “Veicināt inovāciju ieviešanu komersantos” 1.2.2.1. pasākuma “Atbalsts nodarbināto apmācībām” ieviešanas nosacījumu pilnveidošana, lai veicinātu efektīvāku Eiropas Reģionālā attīstības fonda (turpmāk – ERAF) investīciju ieguldījumu un nodarbināto prasmju pilnveidošanu. Projekts paredz papildināt noteikumus ar otrās atlases kārtas (turpmāk – 2. kārta) īstenošanai nepieciešamajiem nosacījumiem. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Eiropas Savienības struktūrfondu un Kohēzijas fonda 2014.-2020. gada plānošanas perioda vadības likuma 20.panta 13. punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabinets 2018. gada 10. jūlijā apstiprināja grozījumus Ministru kabineta 2015. gada 27. oktobra noteikumos Nr. 617 “Darbības programmas “Izaugsme un nodarbinātība” 1.2.2. specifiskā atbalsta mērķa “Veicināt inovāciju ieviešanu komersantos” 1.2.2.1. pasākuma “Atbalsts nodarbināto apmācībām” pirmās projektu iesniegumu atlases kārtas īstenošanas noteikumi” (turpmāk – MK noteikumi Nr. 617), kas 1.2.2.1. pasākuma “Atbalsts nodarbināto apmācībām” pirmās projektu iesniegumu atlases kārtas (turpmāk – 1. kārta) ietvaros finansējuma saņēmējiem ļauj pagarināt projektus līdz 2022. gada 31. decembrim un nodarbinātajiem apgūt svešvalodas.  1. kārtas finansējuma saņēmējiem, kuriem provizoriski 2018. gada beigās ERAF investīciju ieguldījums nebūs 100 %, līdz 2018. gada augusta beigām bija jāiesniedz Centrālajā finanšu un līgumu aģentūrā (turpmāk – CFLA) projektu grozījumi, lai pagarinātu projektu īstenošanu un iekļautu projektos svešvalodu apmācības. Grozījumi līgumos ir parakstīti.  Nodarbinātības iespējas ir cieši saistītas ar vispārējo ekonomisko situāciju un uzņēmējdarbības attīstību valstī. Ekonomikas ministrijas (turpmāk – EM) darbības stratēģijā 2017.-2019. gadam norādīts, ka Latvijas darba tirgu aizvien būtiskāk ietekmē negatīvās demogrāfijas tendences. Iedzīvotāju skaits Latvijā samazinās, ko ietekmē gan emigrācija, gan negatīvais dabiskais pieaugums. 2018. gada sākumā Latvijā dzīvoja 1 milj. 934 tūkst. iedzīvotāju – par 15,7 tūkst. mazāk nekā pirms gada, liecina Centrālās statistikas pārvaldes (turpmāk – CSP) jaunākie dati. Latvijas tautsaimniecības vidēja termiņa attīstības mērķis ir panākt sabalansētu ekonomikas izaugsmi vismaz 5 % gadā.  Vienlaikus par vienu no būtiskākajiem izaugsmes ierobežojošiem faktoriem nākamajos gados Latvijai var kļūt darbaspēka iztrūkums, īpaši tādās nozarēs kā apstrādes rūpniecība un informācijas un komunikācijas tehnoloģijas (turpmāk – IKT). Vienlaikus jau pašlaik dažās profesijās ir vērojams atbilstošas kvalifikācijas darbaspēka nepietiekamība. Ņemot vērā tautsaimniecības pārstrukturizāciju vidējā un ilgtermiņā, sagaidāmas izmaiņas arī darbaspēka pieprasījumā pa profesiju grupām. Aizvien straujāk pieaugs pieprasījums pēc augstas kvalifikācijas speciālistiem. Sagaidāms, ka profesiju griezumā vidējā termiņā pieprasījums palielināsies pēc zinātnes un inženierzinātņu speciālistiem, kā arī IKT jomas speciālistiem.  EM darbības stratēģijā 2017.-2019. gadam kā viens no mērķiem noteikts kvalitatīva darbaspēka piesaiste un pieaugušo izglītības sistēmas pilnveidošana, cita starpā īstenojot nodarbināto apmācību programmas. Kā atzinuši 1. kārtas finansējuma saņēmēji, pieprasījums pēc nodarbināto apmācībām no komersantu puses joprojām ir augsts, ņemot vērā gan kopējo ekonomisko attīstību, gan tehnoloģiju dinamisko attīstību, nenoliedzami arī ieguldījumi cilvēkkapitālā ir būtiski. To ņemot vērā, tiks turpināta 1.2.2.1. pasākuma “Atbalsts nodarbināto apmācībām” 2. kārta, kas mērķēta uz IKT nozares izaugsmi.  2. kārtas ietvaros tiek paplašināts finansējuma saņēmēju loks un projekta iesniegumu var iesniegt:   * 1. kārtas finansējuma saņēmēji, kas ERAF investīcijas būs ieguldījušas vismaz 80 % apmērā, * starptautisko biznesa pakalpojumu centru (turpmāk – SBPC) biedrība vai līdzvērtīga biedrība, * IKT nozares biedrības partnerībā vai individuāli īstenotam projektam tādās jomās kā datorprogrammēšana, telekomunikācijas, informācijas pakalpojumi.   Izvērtējot 1. kārtas ERAF investīciju ieguldījumu secināts, ka Latvijas informācijas un komunikācijas tehnoloģiju biedrība (turpmāk - LIKTA) un Latvijas Logu un durvju ražotāju biedrība (turpmāk – LLDRA) līdz 2018. gada 3. ceturksnim projektos vidēji ieguldījusi investīcijas vairāk kā 70 % apmērā un ir tiesīga iesniegt projektu iesniegumu 2. kārtā.  2. kārtā pieejams ERAF finansējums 9 milj. *euro* apmērā, ko finansējuma saņēmējiem plānots piešķirt diferencēti pa daļām:   * IKT partnerībā vai individuāli īstenotam projektam:   *sākotnēji 1,8 milj. euro, pēc 80 % ERAF investīciju ieguldījuma atlikušos 1,3 milj. euro (partnerībā) un sākotnēji 0,9 milj. euro, pēc 80% ERAF investīciju ieguldījuma atlikušos 0,6 milj. euro (individuāli);*   * Apstrādes rūpniecības nozares finansējuma saņēmējam:   *sākotnēji 0,9 milj. euro, pēc 80 % ERAF investīciju ieguldījuma atlikušos 0,6 milj. euro;*   * SBPC:   *sākotnēji 0,5 milj. euro, pēc 80 % ERAF investīciju ieguldījuma atlikušos 0,4 milj. euro.*  Līgumi starp finansējuma saņēmēju un sadarbības iestādi tiek slēgti par maksimāli pieļaujamo finansējuma apmēru. Lai veicinātu efektīvu, lietderīgu ERAF investīciju ieguldījumu nodarbinātu prasmju pilnveidei, noteikumu projektā ietverts nosacījums, ka finansējuma saņēmējam tiek piešķirts atlikušais ERAF finansējums, ja viena gada un sešu mēnešu laikā ERAF investīciju ieguldījums ir 80 %. Ja rādītājs netiek sasniegts, finansējums varētu tikt pārdalīts citam mērķim.  2. kārtā ir noteikti šādi uzraudzības rādītāji:   * Iznākuma rādītājs līdz 31.12.2022. – 150 komersantu, kas saņēmuši atbalstu, un 2 550 personas, kas saņēmušas nefinansiālu atbalstu; * Finanšu rādītājs līdz 31.12.2022. - sertificēti izdevumi 2 700 000 *euro* apmērā.   2. kārtas mērķa grupa (gala labuma guvēji): sīkie (mikro), mazie, vidējie un lielie komersanti. Atbalsts gala labuma guvējiem tiks sniegts saskaņā ar Komisijas 2014. gada 17. jūnija Regulu (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (ES Oficiālais Vēstnesis, 2014. gada 26. jūnijs, Nr. L 187/1) (turpmāk – Regula 651/2014). Komersantiem paredzēta atbalsta intensitāte atbilstoši Regulas 651/2014 31. panta 4. punkta nosacījumiem:   * 70 % sīkajiem (mikro) un mazajiem komersantiem, * 60 % vidējiem komersantiem, * 50% lielajiem komersantiem, kuri reģistrēti Latvijas Republikas teritorijā un kuru pēdējā pārskata gada peļņa, kas gūta Latvijas Republikā, pēc nodokļu nomaksas ir mazāka vai lielāka par 5 milj. *euro*, un daļu no peļņas reinvestē pētniecības un attīstības segmentā, * 30% lielajiem komersantiem, kuri reģistrēti Latvijas Republikas teritorijā un kuru pēdējā pārskata gada peļņa, kas gūta Latvijas Republikā, pēc nodokļu nomaksas ir mazāka vai lielāka par 5 milj. *euro*, un daļu no peļņas nereinvestē pētniecības un attīstības segmentā.   2018. gadā ir veiktas izmaiņas Uzņēmumu ienākuma nodokļa likumā, kas attiecas uz reinvestētās peļņas atbrīvošanu no aplikšanas ar nodokli, proti, uzņēmumu ienākuma nodoklis būs maksājams tikai tad, kad uzņēmums izmaksā dividendes vai veic citus uz faktisku peļņas sadali vērstus maksājumus. 1.prioritārā virziena atbalsta nosacījums ir ieguldījumi pētniecībā un attīstībā, tādēļ lielajiem komersantiem ir paredzētas dažādas atbalsta intensitātes ar nosacījumu par peļņas reinvestēšanu pētniecības un attīstības segmentā.  2. kārtas ieviešanas termiņš plānots no 2019. gada līdz 2022. gada beigām, kas nav pretrunā ar Eiropas Komisijas 2013. gada 17. decembra Regulas Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 65. panta 2. punkta nosacījumiem (turpmāk – Regula 1303/2013).  Kā minēts iepriekš, finansējuma saņēmēju loks tiek paplašināts, ietverot vairākas IKT nozares biedrības, apstrādes rūpniecības biedrību, SBPC, jo dažādos sarunu formātos secināts, ka apmācību vajadzības pilnībā nav nosegtas, īpaši ar IKT saistīto nozaru komersantu nodarbinātajiem.  Ir nepieciešamas nodrošināt plašāku pieejamību, jo īpaši reģionos un sīkajiem (mikro), mazajiem komersantiem. Pēdējie CSP dati (2016. gads) par ekonomiski aktīvajiem komersantiem Latvijā apliecina, ka kopējais ekonomiski aktīvo komersantu skaits ir 179 564, no kuriem lielie komersanti ir tikai 0,1%, vidējie – 0,9%, bet sīkie (mikro) un mazie komersanti – 99%.  2. kārtas finansējuma saņēmēji nodrošinās dažāda veida apmācības gala labuma guvējiem atbilstoši MK noteikumu Nr. 617 2. pielikumā norādītajam. Atšķirībā no 1. kārtas, projektu vadības apmācības ir attiecināmas visiem 2. kārtas finansējuma saņēmēju gala labuma guvējiem, jo pasaulē tiek izstrādātas un attīstītas jaunas projektu vadības metodes, pielāgotas tieši informācijas sistēmu izstrādes un ieviešanas projektu vadībai. Projektu vadītāju profesionalitāte ir vienlīdz būtiska kā piegādātāju, tā pasūtītāju pusē. Šo apmācību izmaksas nedrīkst pārsniegt 20 % no kopējām projekta ietvaros attiecināmajām izmaksām. Tāpat gan 1. kārtas, gan 2. kārtas gala labuma guvējiem, izņemot SBPC nodarbinātajiem, tiek atbalstītas datoru lietošanas apmācības lietpratējiem, kas veicinātu digitalizācijas procesu paātrināšanu Latvijā, uzņēmumu produktivitātes un inovāciju rādītāju pilnveidei. Šo apmācību izmaksas nedrīkst pārsniegt 10 % no kopējām projekta ietvaros attiecināmajām izmaksām. Valodu apguve un valodu daudzveidība veicina radošuma un inovācijas uzlabošanu visos līmeņos, kas ietekmē uzņēmumu darbības efektivitāti, un tā ir viena no Eiropas Komisijas izvirzītajām prioritātēm līdz 2020. gadam, tādēļ arī 2. kārtas ietvaros tiks nodrošinātas svešvalodu apmācības atbilstoši MK noteikumu Nr. 617 2. pielikumā minētajam. Šo apmācību izmaksas nedrīkst pārsniegt 20 % no kopējām projekta ietvaros attiecināmajām izmaksām.   * **IKT nozare**   IKT ir joma, ar kuras progresu saistītas daudzu pasaules valstu attīstības stratēģijas. Turklāt IKT potenciālu saskata gan valstis ar augstiem ienākumiem, gan tās, kuru attīstība līdz šim nav bijusi tik veiksmīga. IKT nozare ir augstu pievienoto vērtību radoša nozare, kuru raksturo izaugsme, kas pārsniedz kopējo tautsaimniecības IKP ikgadējo pieaugumu, augsts vidējais atalgojums, jaunu darba vietu radīšanas potenciāls, kas prasa kompetentu, augsti kvalificētu darba spēku. IKT nozare nav konkurents citām nozarēm, bet gan labs palīgs savas uzņēmējdarbības attīstīšanā. IKT nozarei ir horizontāla ietekme uz pārējām tautsaimniecības nozarēm un īpaši stimulējoša ietekme uz nozarēm ar inovāciju potenciālu.  IKT Latvijas eksportā ir viens no lielākajiem izaugsmes potenciāliem. Kopumā IKT nozares makroekonomiskie rādītāji un to dinamika apliecina nozares stabilo vietu Latvijas tautsaimniecībā, kā arī parāda pastāvīgu izaugsmes potenciālu gan nozares ietvaros, gan visas tautsaimniecības kontekstā, arvien plašāk pielietojot IKT risinājumus citās nozarēs. IKT nozares pakalpojumu eksports 2018. gada pirmajā ceturksnī ir par 23 % lielāks nekā līdzīgā laika periodā pērn, un sasniedzis 170 milj. *euro*, liecina jaunākie Latvijas Bankas dati. 2018. gada pirmā ceturkšņa dati turpina uzrādīt IKT nozares pakalpojumu eksporta stabilu izaugsmi, jo arī pērn bija vērojams IKT nozares pakalpojumu eksporta pieaugums 16 % apmēra. IKT pakalpojumi straujāk pieaug datorprogrammēšanas un konsultēšanas jomā, kam seko informācijas pakalpojumi un telekomunikāciju pakalpojumi.  2. kārtā projekta iesniedzējs var būt arī 1. kārtas finansējuma saņēmējs, kas ERAF investīcijas būs ieguldījis vismaz 80 % apmērā. IKT nozarē tiek ierosināts projektu īstenot partnerībā, kas apvienotu vismaz divas IKT nozares biedrības vai nodibinājumus vai individuāli. 2. kārtā ietverts nosacījums, ka projekta vadības izmaksas drīkst būt līdz 3000 *euro* mēnesī katrai partnerībā esošai biedrībai atbilstoši partnerībā esošo biedrību skaitam, kopumā nepārsniedzot 6000 *euro* mēnesī.  IKT nozares projekta iesniedzējam ir jāatbilst šādiem kritērijiem:   * reģistrēts Latvijas Republikas Uzņēmumu reģistra biedrību un nodibinājumu reģistrā vismaz piecus gadus pirms projekta iesnieguma iesniegšanas sadarbības iestādē; * pārstāv informācijas un komunikācijas tehnoloģiju nozari un atbalsts tiek piešķirts informācijas un komunikācijas tehnoloģiju nozares biedrībai vai nodibinājumam, vai partnerībā īstenotam projektam, kas partnerībā apvieno vismaz divas informācijas un komunikācijas tehnoloģiju nozares biedrības vai nodibinājumus; * vairāk nekā 50 % no biedrības vai nodibinājuma, vai katras partnerībā esošās biedrības vai nodibinājuma biedriem pārstāv informācijas un komunikācijas tehnoloģiju nozari (ņemot vērā arī tos komersantus, kas nav biedrības vai nodibinājuma, vai partnerībā esošās biedrības vai nodibinājuma biedri, bet ir biedri kādā no organizācijām, kas ir biedrības vai nodibinājuma, vai partnerībā esošās biedrības vai nodibinājuma biedri) un kopējais Latvijā reģistrēto biedrības biedru (komersantu) apgrozījums pēdējā noslēgtajā pārskata gadā pārsniedz 142,29 milj. *euro* (ņemot vērā arī to komersantu apgrozījumu, kas nav biedrības vai nodibinājuma, vai partnerībā esošās biedrības vai nodibinājuma biedri, bet ir biedri kādā no organizācijām, kas ir biedrības vai nodibinājuma, vai partnerībā esošās biedrības vai nodibinājuma biedri).   Lai nosegtu visas apmācību vajadzības īpaši reģionos un sīkajiem (mikro), mazajiem komersantiem, apmācības varēs sniegt arī ar IKT nozari saistīto nozaru komersantiem, veicinot starpnozaru sadarbību.  Atbalsts apmācībām pieejams arī apstrādes rūpniecības nozares biedrībai, kurai ir jāatbilst šādiem kritērijiem:   * reģistrēta Latvijas Republikas Uzņēmumu reģistra biedrību un nodibinājumu reģistrā vismaz piecus gadus pirms projekta iesnieguma iesniegšanas sadarbības iestādē; * vismaz 50 % no projekta iesniedzēja biedriem pārstāv apstrādes rūpniecības nozari un kopējais Latvijā reģistrēto biedrības biedru (komersantu) apgrozījums pēdējā noslēgtajā pārskata gadā pārsniedz 142,29 milj. *euro* (ņemot vērā arī to komersantu apgrozījumu, kas nav projekta iesniedzēja biedri, bet ir biedri kādā no organizācijām, kas ir projekta iesniedzēja biedri).   IKT nozares un apstrādes rūpniecības nozares gala labuma guvējiem 2. kārtas ietvaros tiks nodrošinātas apmācības atbilstoši MK noteikumu Nr. 617 2. pielikumā minētajam.  Izvērtējot 1. kārtas ieviešanas gaitu kopā ar finansējuma saņēmējiem secināts, ka nepieciešams samazināt uzkrājamās informācijas apjomu arī 2. kārtā, tādēļ tiek svītrots nosacījums par apmācībās iesaistīto darbinieku novērtējumu par apmācību kursu kvalitāti, kā arī precizēts nosacījums par datu uzkrāšanu informatīvajā sistēmā un iesniegšanu atbildīgajā iestādē.   * **SBPC sektors**   SBPC ir globāli atpazīstamu uzņēmumu pārstāvniecības, kas tiek izvietotas dažādās valstīs, tostarp Latvijā, lai veiktu noteiktas funkcijas, kuras laika gaitā, robotizācijas un automatizācijas procesu ietekmē, kļūst arvien sarežģītākas un ar lielāku pievienoto vērtību. SBPC ir starptautiskas organizācijas struktūrvienība, kas vienuviet veic konkrētās organizācijas biznesa atbalsta funkcijas plašākam reģionam, kā arī ir specializēts atbalsta centrs, kas juridiski nesaistītām organizācijām veic biznesa atbalsta funkcijas, un tam jāatbilst šādiem kritērijiem:   * tas veic vienu vai vairākas biznesa atbalsta funkcijas tādās jomās kā uzskaitvedība, grāmatvedība, audita un revīzijas veikšana, finanšu vadība, datu apstrāde, informācijas tehnoloģiju konsultācijas, programmēšana, cilvēkresursu administrēšana, klientu apkalpošana, konsultēšana nodokļu un juridiskajos jautājumos, iepirkumu procesu administrēšana; * augstāk minēto funkciju eksports uzņēmumam, filiālei vai struktūrvienībai ir virs 50 % no tās apgrozījuma.   Finanšu sektora attīstības plānā 2017.-2019. gadam kā viena no prioritātēm definēta Latvijas uzņēmējdarbības vides popularizēšanas sekmēšana biznesa procesu ārpakalpojumu centru un dalīto pakalpojumu centru (BPO/SSC) pakalpojumu sniegšanai finanšu un ar to saistītajās informācijas tehnoloģiju jomās. SBPC sektors ir arī Finanšu ministrijas politikas prioritāte, un, lai tajā piesaistītu investīcijas, SBPC nepieciešams atbalsts apmācību izdevumu segšanai.  Būtiski arī, ka šī sektora uzņēmumi, kas nu jau Latvijā ir ap 50, ir godprātīgi nodokļu maksātāji, kurus raksturo absolūts caurspīdīgums – 2016. gadā nodokļu ieņēmumi no sektora uzņēmumiem sastādīja 126 milj. *euro*. Turklāt starptautiski atpazīstamu uzņēmumu esamība valstī palīdz piesaistīt arvien jaunus, spēcīgākus uzņēmumus.  Vairāk kā puse SBPC Latvijā aktīvi darbojas ar iekšējo procesu automatizāciju, tostarp robotisko procesu modelēšanu (87 %), kā arī sarežģītākiem automatizācijas procesiem, kas palīdz ar tehnoloģijām paveikt darbības, ko iepriekš pie datora darījuši cilvēki – autonomie procesi un mākslīgais intelekts (11 %) un advancēta kognitīvā automatizācija (22 %) no kopējiem SBPC. Tas palīdz strādāt ātrāk, efektīvāk, netērēt laiku standartizētiem un monotoniem rutīnas uzdevumiem. Daži no šiem centriem izstrādāto programmatūru un sistēmas izplata un pārdod arī citiem, kamēr pārējie šīs inovācijas rada iekšēji un grupas uzņēmumu nepieciešamībām.  Globālu uzņēmumu interese par jaunu SBPC atvēršanu Latvijā arvien pieaug. Šāda konkurence veicina attīstību un arī Latvijas kā globālu pakalpojumu centru izvietošanas vietas atpazīstamību, turklāt Latvijas ekonomikai kopumā nozares straujā attīstība ir ļoti pozitīvs faktors – eksports gan preču, gan pakalpojumu jomā ir veselīgas ekonomikas stūrakmens.  Paredzēts, ka projekta pieteikuma iesniedzējs varētu būt vai nu SBPC asociācija, kuru plānots izveidot, vai līdzvērtīga nozares biedrība, kurai jāatbilst šādiem kritērijiem:   * vismaz 50 % no projekta iesniedzēja biedriem ir starptautisko biznesa pakalpojumu centri, kas pārstāv finanšu un apdrošināšanas darbību nozari, apstrādes rūpniecības nozari, informācijas un komunikācijas tehnoloģiju nozari, administratīvo un apkalpojošo dienestu darbības nozari, profesionālo, zinātnisko un tehnisko pakalpojumu nozari, izmitināšanas un ēdināšanas pakalpojumu nozari; * apvieno biedrus, no kuriem starptautisko biznesa pakalpojumu centriem preču un pakalpojumu vidējais eksporta rādītājs ir virs 50 % un kopējais apgrozījums pēdējā noslēgtajā pārskata gadā pārsniedz 142,29  milj. *euro;* * ja tas reģistrēts mazāk kā piecus gadus, tas ir saņēmis atbalsta vēstuli no biedrības vai nodibinājuma, kurš reģistrēts Latvijas Republikas Uzņēmumu reģistra biedrību un nodibinājumu reģistrā vairāk kā piecus gadus pirms projekta iesnieguma iesniegšanas CFLA.   Latvijā 20 % no kopējiem SBPC ir multifunkcionāli, 45 % darbojas IT un 16 % finanšu un zvanu centru jomā. SBPC nodarbināto skaits pārsniedz 7000 jeb 1 % no Rīgas iedzīvotāju skaita. Pamatojoties uz apkopotajiem rezultātiem no EM un Latvijas Investīciju un attīstības aģentūras (turpmāk – LIAA) rīkotajām vizītēm pie 20 lielākajiem SBPC Latvijā, secināts, ka SBPC nodarbinātajiem nepieciešams pilnveidot skandināvu valodas prasmes, lai veiksmīgi īstenotu plānotās inovācijas un radītu jaunus risinājumus iekšējām un tirgus vajadzībām, kas atbilst viedās specializācijas stratēģijas pamatvirzieniem, kā arī pilnveidot nodarbināto prasmes IKT jomas apmācībās, piemēram, projektu vadība, robotizācija u.c. SBPC 2. kārtas ietvaros tiks nodrošinātas apmācības atbilstoši MK noteikumu Nr. 617 2. pielikumā minētajam.  2018. gada 26. aprīlī oficiāli noslēgts SBPC sadarbības memorands starp EM, Rīgas domi, LIAA, Nacionālo nekustamo īpašumu attīstītāju aliansi, Latvijas Komercbanku asociāciju un Ārvalstu investoru padomi, kas publiski projicē pozitīvu signālu arī vietējiem sektoru pārstāvošiem uzņēmumiem, tādejādi veicinot to tālāku paplašināšanos. Memoranda Rīcības plānā kā viens no izvirzītajiem uzdevumiem ir Latvijā pārstāvēto SBPC vienotas asociācijas izveide. Notiek SBPC vadītāju sanāksmes ar mērķi aicināt vadības līmeņa pārstāvjus kopīgi risināt nozares problēmas, izveidojot nozares asociāciju, kas sniegtu pienesumu nozares attīstībai kā tādai Latvijā. 2018. gadā notikusi tikšanās ar Ministru prezidenta biroju, lai iepazīstinātu ar SBPC attīstības procesu un mērķiem. Papildus SBPC darba grupā iesaistīta Finanšu ministrija.  EM ieskatā SBPC asociācijas izveide ir mērķtiecīgs solis, jo Latvijā SBPC attīstībai ir liels un neizmantots potenciāls. SBPC asociācija tiktu pārstāvēta no vadības līmeņa dalībniekiem. SBPC nodarbināto produktivitāte, efektivitāte, ražošanas un pakalpojumu procesu izpratne ir būtiska kvalifikācijas un konkurētspējas sastāvdaļa. |
| 3. | Projekta izstrādē iesaistītās institūcijas un publiskas personas kapitālsabiedrības | EM |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 2. kārtas mērķa grupa jeb gala labuma guvēji – sīkie (mikro), mazie, vidējie un lielie komersanti, kuriem atbalsts tiek sniegts saskaņā ar Regulu 651/2014. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts paredz rezultatīvā rādītāja - 150 atbalstītu komersantu un 2550 nodarbināto iesaisti – 2. kārtas ietvaros līdz 2022. gada 31. decembrim. Līdz 2023. gada 31. decembrim atbilstoši Darbības programmā “Izaugsme un nodarbinātība” noteiktajam, atbalsts tiks nodrošināts 1300 komersantiem.  Vērtējot projektu īstenošanas ietekmi uz administratīvajām procedūrām un to izmaksām, nav identificēts administratīvā sloga palielinājums ne finansējuma saņēmējiem, ne gala labuma guvējiem, ne fondu vadībā iesaistītajām institūcijām.  Projekta ietekme uz tautsaimniecību vērtējama kā pozitīva, jo tiks sekmēta inovāciju kapacitāte komersantiem, pilnveidojot to nodarbināto prasmes. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Ar projektu tiks ieviestas Regulas 651/2014 un Regulas 1303/2013 prasības. |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav. |

|  |  |  |  |  |
| --- | --- | --- | --- | --- |
| **1. tabula Tiesību akta projekta atbilstība ES tiesību aktiem** | | | | |
| Attiecīgā ES tiesību akta datums, numurs un nosaukums | Ar projektu tiek ieviesta Eiropas Savienības tiesību akta – Regulas 651/2014 un Regulas 1303/2013 prasības. | | | |
| A | B | C | | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Regulas 1303/2013 65. panta 2. punkts | Projekta 21. punkts | Ieviesta pilnībā | | Neparedz stingrākas prasības |
| Regulas 651/2014 31. panta 4. punkts | Projekta 26. punkts | Ieviesta pilnībā | | Neparedz stingrākas prasības |
| Regulas 651/2014 12. panta 1. punkts | Projekta 29. punkts | Ieviesta pilnībā | | Neparedz stingrākas prasības |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Projekts šo jomu neskar. | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Saskaņā ar Regulas 651/2014 11.panta a) apakšpunktu Eiropas Komisijai, izmantojot Komisijas elektroniskās paziņošanas sistēmu, 20 darba dienu laikā pēc šī projekta apstiprināšanas ir jānosūta kopsavilkuma informācija par šo atbalsta pasākumu. | | | |
| Cita informācija | Nav. | | | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | Projekts šo jomu neskar. | | | |
| A | B | | C | |
| Starptautiskās saistības (pēc būtības), kas izriet no norādītā starptautiskā dokumenta. Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji. Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā. Norāda institūciju, kas ir atbildīga par šo saistību izpildi pilnībā | |
| Projekts šo jomu neskar. | Projekts šo jomu neskar. | | Projekts šo jomu neskar. | |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Projekts šo jomu neskar. | | | |
| Cita informācija | Nav. | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumiem Nr. 970 “Sabiedrības līdzdalības kārtība attīstības plānošanas procesā”, informācija par noteikumu projektu ievietota Ekonomikas ministrijas tīmekļa vietnē [www.em.gov.lv](http://www.em.gov.lv) sadaļas “Par ministriju” apakšsadaļā “Sabiedrības līdzdalība” - “Diskusiju dokumenti” - “ES fondu politika”. |
| 2. | Sabiedrības līdzdalība projekta izstrādē | Informācija par noteikumu projektu 2018. gada 26 novembrī ievietota Ekonomikas ministrijas tīmekļa vietnē <https://www.em.gov.lv/lv/par_ministriju/sabiedribas_lidzdaliba/diskusiju_dokumenti/es_fondu_politika/> |
| 3. | Sabiedrības līdzdalības rezultāti | Komentāri, priekšlikumi nav saņemti. |
| 4. | Cita informācija | Sabiedrību pēc noteikumu projekta pieņemšanas informēs ar publikāciju oficiālā izdevumā “Latvijas Vēstnesis”, kā arī to ievietos bezmaksas normatīvo aktu datu bāzē [www.likumi.lv](http://www.likumi.lv). |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | EM sadarbībā ar CFLA kā sadarbības iestādi. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Ministru prezidenta biedrs,

ekonomikas ministrs Arvils Ašeradens

Vīza:

Valsts sekretārs Ēriks Eglītis

Rogule-Lazdiņa, 67013002

[Una.Rogule-Lazdina@em.gov.lv](mailto:Una.Rogule-Lazdina@em.gov.lv)